
CONCLUZII sii a pai a talie pt st a ap 30 


CUVÂNT ÎNAINTE 


O monografie despre Tudor Teodorescu-Branişte: omul modest care primea cu sfială 
elogiile bine-meritate şi cu stoicism loviturile nemeritate, cel ce se grăbea să-ţi mulţumească 
respectuos oricât ai fi fost de tânăr pentru aprecierile pozitive despre opera sa şi nu se mânia 
în faţa ingratitudinii, a laşităţilor profitabile, a uitării binelui pe care îl făcuse altădată cu atâta 
dezinteres şi generozitate. 

Mai ales că pentru tânăra cercetătoare a istoriei presei româneşti, doamna Delia 
Duminică, Tudor Teodorescu-Branişte - a fost doar un „nume adunat pe-o carte” sau aflat la 
sfârşitul a mii şi mii de articole. Citindu-i cărțile, cufundându-se în colecţii de reviste şi ziare 
care, pentru generaţia domniei sale reprezintă o istorie ce se îndepărtează nu o dată mai 
repede decât credem, autoarea păşeşte în arhive publice şi particulare, întrebându-ne pe cei 
câţi mai suntem pe acest tărâm despre omul pe care l-am cunoscut — doamna Delia Duminică 
întăreşte astfel convingerea că opera literară şi ziaristică, precum şi demersul public al al lui 
Tudor Teodorescu-Branişte merită — şi aş spune chiar trebuie — să fie readuse în atenţia celor 
de astăzi. Și chiar a celor de mâine. 

Monografia care ni se înfăţişează acum îl prezintă pe Tudor Teodorescu-Branişte un 
om în mijlocul - mai bine zis — în vâltoarea timpului său. Un timp frământat, cu trecere de la o 
extremă la alta, cu mutații sociale, politice, umane nebănuite, considerate doar cu câţiva ani 
înainte de apariția lor de-a dreptul imposibile. Tudor Teodorescu-Branişte ne apare din 
această monografie drept un ziarist de o înaltă ţinută morală, de o consecvență fără fisură, 
drept un luptător neînfricat pentru democraţie şi împotriva extremismului de dreapta. Prezenţa 
lui "Tudor Teodorescu-Branişte în ziaristica noastră este reconstituită cu rigoare, autoarea 
cărții subliniind valorile în care acesta a crezut şi pe care le-a slujit consecvent întreaga sa 
viaţă. Drumul ziaristului a fost unul accidentat: publicaţiile pe care le-a condus: Adevărul, sau 
le-a înfiinţat: Cuvântul liber, Jurnalul şi Jurnalul de dimineaţă au fost interzise. Cuvântul 
liber în 1936, următoarele două de către dictatura de dreapta (1938, 1940), cea de-a treia de 
către dictatura de stânga (1947); apoi numele lui a dispărut multă vreme din paginile presei 
româneşti, mai întâi timp de patru ani (1940-1944), pentru că a refuzat orice formă de 
colaborare cu un regim ale cărui principii şi acțiuni le combătuse cu o fermitate, cu o 
vehemenţă, cu o clarviziune ieşită din comun; ulterior, timp de mai bine de un deceniu (1947- 
1957) pentru că noul regim nu-i putea ierta angajarea democratică, independenţa morală. 
Analizând articolele lui Tudor Teodorescu-Branişte, doamna Delia Duminică trasează un 
capitol de istorie a presei româneşti. Mai mult decât atât: a societății româneşti cu toate 
convulsiile pe care le-am amintit. 

Profilul şi evoluţia scriitorului sunt explicate prin influența exercitată asupra 
prozatorului tânăr de literatura apuseană — în special cea franceză — ca şi de proza rusească de 
la sfârşitul secolului al XIX-lea. În acelaşi timp, nuvelele şi schiţele sale sunt încadrate în 
ambianța literară de la începutul secolului al XX-lea când genul scurt domina proza 
autohtonă. 

Doamna Delia Duminică analizează cu pertinenţă scrierile literare ale lui Tudor 
Teodorescu-Branişte. De aceea, nu ridică ziduri chinezeşti între proza şi publicistica sa. 
Dimpotrivă, subliniază convergenţa lor funciară, pe care o vede pe bună dreptate în 
sensibilitatea autorului faţă de lumea celor umili, năpăstuiţi, aflaţi la marginea societăţii. Şi 
este elocventă în acest sens evidenţierea circulației unor teme şi idei, de la ziaristică la 
literatură. 

Cartea nu reprezintă doar o suită de consideraţii critice. Şi aceasta pentru că doamna 
Delia Duminică reconstituie un destin în cadrul societăţii româneşti. Citind monografia sa, 
mi-am amintit ultimul deceniu din viaţa lui Tudor Teodorescu-Branişte, când am fost aproape 


de el, devenindu-i prietenul cel mai apropiat. Deşi ne despărțeau treizeci de ani de viaţă. Mi- 
au revenit pe ecranul memoriei cele spuse după ce trecuseră anii de restrişte, fără să se plângă, 
dovedind şi în aceste împrejurări o demnitate exemplară. Doamna Delia Duminică a cules — 
aşa cum am arătat — toate „informaţiile” menite să contureze această prezență impunătoare 
prin integritate morală, prin dârzenia unui caracter care n-a cunoscut compromisul, preferând 
sărăcia umilinţei remuneratorii. 

De aceea cartea este scrisă nu numai din perspectiva unei recuperări a dimensiunilor 
perene ale ziaristicii şi literaturii lui Tudor Teodorescu-Branişte, ci reprezintă o meditaţie 
asupra existenţei unui om care a suferit atât de mult din pricina totalitarismului de dreapta şi 
de stânga. Dar nu s-a încrâncenat, n-a cerşit bunăvoință, nu şi-a oferit condeiul celor puternici, 
celor care deţineau sacul de bani. 

Prin cartea pe care editura Sitech o tipăreşte astăzi, istoria presei şi literaturii române 
înscrie o izbândă categorică. Monografia îi va interesa deopotrivă pe toţi cei ce vor să 
înţeleagă evoluţia atât de contrastantă şi dramatică a societăţii româneşti din secolul al XX- 
lea. 


Bucureşti, 30.01.2015 Prof.univ.dr. Valeriu Râpeanu 


INTRODUCERE 


Lucrarea de faţă reprezintă teza de doctorat în domeniul Filologie, cu titlul Tudor 
Teodorescu-Branişte — Între jurnalism şi literatură, sub coordonarea profesorului univ. dr. 
Nicolae Oprea, susținută în anul 2012, la Universitatea din Pitești, în fața comisiei alcătuite din 
prof. univ. dr. loan Lascu (Universitatea din Craiova), prof. univ. dr. Vasile Spiridon 
(Universitatea „Vasile Alecsandri” din Bacău) şi conf. univ. dr. Sergiu I. Nicolaescu 
(Universitatea din Piteşti). 

Teza este dedicată studiului şi reconstituirii vieţii şi activității publicistice a lui Tudor 
Teodorescu-Branişte, în prima parte, cea de-a doua fiind consacrată operei literare şi analizei 
elementelor specifice compoziţiei și structurii nuvelelor şi romanelor sale. 

Primul capitol reprezintă o introducere în viața și opera gazetarului-scriitor, pornind de la 
anii copilăriei petrecuți la Piteşti, refugiul la Bârlad în anii Primului Război Mondial (1916), 
continuarea și definitivarea studiilor liceale după revenirea la Pitești, plecarea la București şi 
absolvirea Facultăţii de Drept, lansarea în gazetărie și ucenicia pe lângă mari oameni de presă 
(N.D. Cocea, Constantin Stere, C. Mille), debutul promițător în literatură, odată cu publicarea 
primelor schiţe şi nuvele (Sufler de femeie, 1921 şi Șovăiri, 1922), practicarea simultană a 
gazetăriei democratice, înfiinţarea şi conducerea unor importante publicaţii independente 
(Cuvântul liber, Jurnalul, Jurnalul de dimineaţă. 

În capitolul al II-lea este analizată opera publicistică a lui Tudor Teodorescu-Braniște, 
derulată pe parcursul a cincizeci de ani de muncă zilnică la gazete, întreruptă de trei perioade de 
tăcere forțată sau autoimpusă: în timpul dictaturilor antonesciană, legionară, regală şi comunistă. 

Capitolul dedicat prezenţei sale în calitate de colaborator permanent al Radiodifuziunii 
publice (1929-1934; 1963-1969) reprezintă cea dintâi abordare critică a acestei perioade 
exponenţiale a scrisului său ziaristic, care definește în același timp evoluția și profilul acestei 


instituţii în anii conturării prezenţei sale în viaţa culturală și socială românească. Din cele peste 
300 de pagini de manuscris, păstrate în Arhiva Societății Române de Radiodifuziune, din 
perioada 1929-1934, şi care credem că vor constitui un volum de „articole vorbite”, au fost 
sintetizate şi prezentate temele şi subiectele abordate de gazetar în rubrica revistei culturale 
săptămânale. 

Lucrarea poate fi considerată ca fiind compusă din două părți, prima dedicată activităţii 
gazetărești, iar cea de-a doua cuprinde analiza scrierilor în proză ale autorului, de la cele de 
început, unite în volumele de nuvele Sufler de femeie (1921) şi Șovăiri (1922), continuate cu 
Ochiul de nichel (1927), apoi cu romanele cu tentă pamfletară, Fundătura Cimitirului no. 13 şi 
Domnul Negoiţă sau individul impotriva statului (1932), de frescă socială şi istorică (Băiatul 
popii, 1932; Scandal, 1945, Primăvara apele vin mari, 1960; Pavilionul de vânătoare, 1986) sau 
romanul psihologic (Prinţul, 1944). 

Încadrat de critica literară în rândul adepților realismului, Tudor Teodorescu- Branişte își 
fixează un deziderat ambițios, de sinteză a etapelor de frământări istorice, sociale şi politice pe 
care România le-a traversat în tumultosul secol al XX-lea. Gazetarul deprins cu tehnicile 
observaţiei, documentării, investigației şi descrierii, cunoscător îndeaproape al realităților 
cotidiene, din care şi-a extras majoritatea temelor şi subiectelor pentru creația literară, lasă în 
urma sa o importantă operă pentru refacerea parcursului societății româneşti, prin modelarea 
unor personaje inedite sau unice (domnul Negoiţă, Prințul), prin plasarea scrierilor sale în 
vremuri de răscruce ale literaturii noastre. Deşi nu s-a impus ca unul dintre marii scriitori români, 
fapt ce trebuie admis, nu doar prin prisma aprecierilor critice anterioare, multe extrem de 
favorabile autorului, ci prin raportare la un colos al creaţiei literare, care a fost epoca dintre 1920- 
1944, în care a fost scrisă şi publicată creaţia literară a lui Teodorescu-Braniște şi cu care, în mod 
firesc, a fost comparată, reușind să impresioneze, să marcheze iremediabil conştiinţa literară 
națională sau universală. 

Tudor Teodorescu-Branişte a avut marea neşansă a unei receptări dictate, impuse, chiar 
timorate după al Doilea Război Mondial. Conul de umbră în care fusese aruncat ziaristul se 
răsfrânge şi asupra scriitorului, romanul Primăvara apele vin mari, publicat în 1960, nu a 
beneficiat de cronici sau note, nici de recenzii în ziarele vremii, cu excepția unui articol al 
criticului Valeriu Râpeanu, apărut în 1961, în Gazeta literară. O tăcere grea, injustă și 
contagioasă se lăsase asupra lui Tudor Teodorescu-Braniște. De altfel, tăvălugul literar, apariția 
unor noi etape şi vârste literare (literatura agitatorică, ideologizantă proletcultistă, apoi reacția 
generaţiei '60, urmată de optzecism, postmodernism ş.a.) au ocupat timpul şi spațiul criticii 
literare, împiedicând ridicarea vălului uitării de pe numele gazetarului-scriitor. 

În ultimul capitol al cercetării sunt evidenţiate romanele-frescă, în care scriitorul a 
urmărit recrearea atmosferei sociale şi politice a anilor 1880-1940, dar și a firului unor 
evenimente istorice, scrise în manieră realist-obiectivă, cu uşoare note de subiectivism, fie din 
nostalgie pentru vremurile trecute sau din compasiune pentru diverse categorii sociale, fie din 
înclinația sa satirico-pamfletară, estompată în ultimele sale romane (Prințul, Primăvara apele vin 
mari, Pavilionul de vânătoare). Viziunea realist-naturalistă a lui Tudor Teodorescu-Branişte 
asupra lumii şi vieții a permis sondarea şi relevarea celor mai ascunse niveluri psihologice şi 
psihice ale indivizilor și ale colectivităţi, reușind conturarea unor tipuri umane unice şi precise, 
prelungiri ale unor fiinţe reale, observate și descrise în tușele sigure ale gazetarului exersat. 

De altfel, senzația trăită la finalul acestui studiu monografic este una controversată: cum 
am putea, oare, înţelege astăzi un om, o inteligență, un comportament cu care nu suntem 
deprinşi? Suntem în măsură să facem aprecieri corecte şi în deplină cunoştinţă de cauză printr-o 





1 Cu excepţia lui Victor Crăciun, care publică în volumul Articole vorbite (Editura Cartea Românească, 
Bucureşti, 1974), articolul „Amintiri de la Cuvântul liber”, rostit la radio pe 28 iunie 1968, iar în volumul 
Confesiuni sonore. O istorie a literaturii române la microfon (Editura Cartea Românescă, 1980, p.271), o trecere 
în revistă a activităţii radiofonice. 


simplă raportare la trecut? Ne permite structura noastră umană, de ființe-rod al unei etape a 
culturii și civilizației, să fixăm în teorii, curente, tendințe sau morală un om care a cunoscut trei 
regimuri dictatoriale, a supraviețuit celor două războaie mondiale, a slujit gazetăria vreme de 
cincizeci de ani şi a rămas fidel aceloraşi idealuri democratice? Răspunsurile se află în însăşi 
opera publicistică și literară a lui Tudor Teodorescu-Branişte. Conştientizarea condiţiei sale de 
om al presei, care trebuie să se ocupe „totdeauna de necazurile şi năzuințele maselor populare”, 
parte a unei „profesiuni adeseori desconsiderată”, căreia nu îi este îngăduit să scrie despre ea, 
atrage şi înțelegerea faptului că „mâine, când se va scrie istoria..., istoricul se va ocupa de cei 
care au poruncit, dar nu va avea nici un cuvânt pentru cei care au trecut în ziare poruncile 
stăpânilor lor”. 

În final, vom regăsi o bogată bibliografie și cele peste douăzeci de anexe (documente 
extrase din Arhivele Statului, din Arhiva Militară sau obținute din arhiva personală a rudelor lui 
Tudor Teodorescu-Branişte). Bibliografia include atât izvoare edite, cât şi inedite, lucrări 
generale şi speciale, alte surse, inclusiv interviuri. 

Personalitatea complexă a lui Tudor Teodorescu-Branişte poate fi cu greu înfățișată în 
paginile limitate ale unei cărți. Contribuţia sa la dezvoltarea culturii române, atât ca publicist, cât 
şi în calitate de arhitect de publicaţii care au traversat momente de referință în istoria culturii 
româneşti, este incontestabilă, scriitorul contribuind la definirea unor structuri ale prozei noastre 
— nuvelă, roman, memorialistică — unele din creaţiile sale pe acest tărâm înscriindu-se printre 
lucrurile reprezentative ale literaturii noastre, dovedindu-și viabilitatea în timp. 

Ţin să adresez mulțumiri profesorului univ. dr. Nicolae Oprea, conducătorul ştiinţific al 
lucrării, pentru profesionalismul cu care m-a ghidat în acest demers, pentru competenta și 
permanenta îndrumare ştiinţifică, pentru sprijinul acordat pe întreaga perioadă de desfășurare a 
studiilor doctorale şi de elaborare a tezei ce vede acum lumina tiparului. 

De asemenea, profesorului Sergiu I. Nicolaescu și profesorului Valeriu Râpeanu, atât 
pentru discuţiile utile şi încurajările permanente acordate pe întreg parcursul elaborării tezei, cât 
şi pentru semnalarea a numeroase materiale și informații bibliografice, dar și profesorului Vasile 
Spiridon şi profesorului loan Lascu pentru aprecierile pertinente și cordiale, pentru sfaturile utile 
şi colaborarea deosebită. 

„În curgerea ei, vremea corectează multe impresii 
şi schimbă multe puncte de vedere. ” 


Tudor Teodorescu-Braniște 


CAPITOLUL I 


VIAȚA ȘI OPERA 


1.1 Schiţă de portret 


Între marii ziarişti ai perioadei interbelice, Tudor Teodorescu-Branişte şi-a păstrat o 
statură morală nealterată. La patruzeci de ani de la moartea lui, după ce au fost publicate 
numeroase jurnale, memorii, documente, după ce — în ultimii ani — au putut fi consultate 
arhivele, imaginea ziaristului caracterizat prin probitate morală, intransigență, slujind 
consecvent principiile democraţiei se desprinde și astăzi fără putinţă de tăgadă. Nu a fost 
amestecat în nicio afacere, nu a avut avere și — la sfârşitul vieţii — bunurile deţinute erau cele 
ale unui om trăind într-o sărăcie cruntă. A fost, pur şi simplu, un exemplu de moralitate. 

Criticul și istoricul literar Șerban Cioculescu încadrează numele lui Tudor 
Teodorescu-Branişte în categoria „marilor gazetari democrați”, graţie celor „douăzeci de ani 
de linie dreaptă, fără nicio abatere, fără compromisuri, punându-și capul, cum se spunea în 
vechime [...]” pentru că „a fi om de stânga în anii interbelici, era o faptă plină de risc”. 

Majoritatea celor care l-au cunoscut, lucrând alături de el în presa interbelică, sau 
indirect, prin publicistica și literatura sa, l-au apreciat ca fiind „un iremediabil sentimental”*, 
înzestrat cu „o inimă vastă deschisă spre lume şi din această uriașă bunăvoință s-a născut 
ziaristica şi literatura lui”, cum spunea dramaturgul Aurel Baranga. Mai tinerii colegi de la 
Cuvântul liber, în frunte cu Radu Popescu, apreciau că „puțini gazetari au fost mai gazetari şi 
puţini oameni au fost mai oameni ca Tudor Teodorescu-Branişte””. 

Un alt confrate aflat în acei ani pe baricada publicisticii, L. Kalustian, descrie rolul şi 
semnificația activităţii lui Teodorescu-Branişte: „pentru generația mea Branişte a fost şi a 
rămas un exemplu nepieritor de cinste sufletească şi de nobilă omenie, de curaj moral şi 
civism, de inflexibilă consecvență în idei şi atitudine, un om şi un gazetar de convingeri tari şi 
neînduplecate, din care și-a făcut crez de existență și ideal de profesie, fără șovăire şi fără să 
ostenească”€. Mărturiile multora dintre cei care l-au cunoscut au în comun reliefarea unor 
calităţi de care acesta dăduse dovadă: cinstea şi austeritatea. Indiferent câte oferte ispititoare şi 
perspective tentante ar fi primit gazetarul pentru a se abate de la principiile sale, acesta a 
rămas „omul dintr-o bucată, care îşi striga toate năzuințele și toate adevărurile, oricât de 
neplăcute vor fi fost stăpânitorilor, omul onest, de etică austeră, străin de orice feudă, de orice 
coterie şi de orice ghişeu””. 

Tiparul uman pe care l-a reprezentat Teodorescu-Branişte a fost unul rar întâlnit: 
finețe sufletească, altruist peste măsură, convingeri ferme, bazate pe valorile şi tradițiile 
umaniste, simple şi curate. Acest „distins condeier care niciodată nu afişa vreo distanţă între 
el, cel din fruntea celor două puternice cotidiene (Adevărul şi Dimineaţa, n.n.), şi începătorul 
modest în ale scrisului”* a fost capabil de gesturi profund umane, sprijinind material și 
profesional debutul, ascensiunea sau consacrarea unor tineri literați sau gazetari: Alexandru 
Raicu, Dumitru Corbea, George Macovescu, Octav Livezeanu. 

Mărturiile confraților mai tineri creionează figura pașnică şi caracterul combativ ale 
lui Teodorescu-Branişte. Alexandru Raicu istorisea, în volumul Descoperirea păsării sitela, 
două episoade elocvente pentru felul de a fi al gazetarului. Mai tânărul poet dorea să scrie 
câteva note de lectură pe marginea unor cărți, iar pentru obținerea acestora insista pe lângă 
domnul Wolf, responsabilul de atunci cu publicitatea şi administraţia editurii Adevărul. 
Ceruse cu insistență un exemplar al romanului Fundătura Cimitirului no. 13. A reuşit să-l 
obţină, nesperat, chiar de la autor, cu următoarea dedicație: „Confratelui Alexandru Raicu, cu 
cele mai alese sentimente de stimă — Tudor Teodorescu-Braniște”. Episodul s-a petrecut în 
anul 1932, iar de atunci întâlnirile şi discuţiile dintre Alexandru Raicu și marele gazetar au 
fost frecvente. Dar gestul plin de atenție pe care Braniște l-a arătat faţă de colegul său, în seara 
premierei piesei istorice Un biet moșneag şi-un doge de Nicolae Iorga, ce se juca la Teatrul 
Naţional, a dezvăluit „afecțiunea scriitorului pentru cei săraci şi modeşti, care porneau la 
drum în această spinoasă meserie””. În lipsa unui bilet care să-i permită accesul în sala de 
spectacole, Raicu aștepta pe hol o salvare, care a venit, neaşteptat, chiar de la Branişte. L-a 
luat de braţ şi l-a purtat spre intrare, oferindu-i un bilet pentru un loc bun, pe care îl păstrase 
pentru cineva care nu venise, insistând să mai treacă pe la el în vizită. 

„Activ şi dârz, omenos, discret şi modest Branişte nu a făcut gazetărie pentru 
gazetărie. Pe Branişte l-a pasionat din tinereţe gazetăria, pentru că vedea în ea tribuna de la 
care scriitorul poate sta cel mai direct de vorbă cu cititorul, împărtăşindu-i din preocupările 
cotidiene, în lumina crezului său”'0- apreciază publicistul piteştean Ion Cruceană. Ioan 
Massoff îl consideră pe Tudor Teodorescu-Branişte un ziarist veritabil, „animator și creator de 
curente”! în jurnalism, apreciat pentru talentul lui de a-şi înveșmânta „ideile într-un stil ferm 
şi totodată limpede, ceea ce denotă disciplina sa intelectuală”!?. 

Alexandru Raicu schițează un portret al gazetarului, pe care munca de redacţie îl 
țintuia în biroul lui, de la orele dimineţii până noaptea târziu. Avea părul uşor ondulat, ochii 
săi erau pătrunzători şi cântăreau cu bunăvoință interlocutorul, vorbea prietenește, fără aere de 
superioritate; fuma excesiv de mult, atât ziua, cât şi noaptea, când zorii zilei îl găseau adesea 
la masa de scris de acasă. Purta „haine deschise la culoare şi afişa întotdeauna o cravată mare, 
lată”!5 ŞI, deşi primea numeroase vizite zilnic, de la scriitori, artişti, muncitori, funcţionari, 
pictori sau oameni politici, „avea un dar înnăscut de a-şi măsura gesturile, chiar atunci când 
răspunsurile, veştile ori chiar atitudinile îl supărau”. Anii și întâmplările vieţii i-au mai 
apropiat când şi când pe cei doi confrați, în urma căutărilor şi interesului manifestat de 
Alexandru Raicu. Branişte era tot mai împuţinat fizic, „anii îşi puseseră o accentuată pecete 
pe chipul scriitorului, umerii i se curbaseră ușor, bascul pe care îl purta ascundea lipsa părului, 
parcă uşor ondulat odinioară”. Nu-i lipsea zâmbetul cordial şi profunzimea pătrunzătoare a 
ochilor. Era înconjurat de cărți, reviste, scrisori, şpalturi corectate, însemnări, deoarece 
gazetarul se dedicase scrisului literar în ultima parte a vieţii". 

Datele biografice despre Tudor Teodorescu-Branişte, consemnate de majoritatea 
autorilor de dicționare sau lucrări care îl vizează pe scriitorul-gazetar, sunt lapidare când vine 
vorba despre familia şi obârşia acestuia. Informaţiile şi sursele sunt puţine şi greu de găsit, cu 
excepția volumului de amintiri Scara vieții (1976), început de Tudor Teodorescu-Branişte, 
neterminat, fiind întrerupt de dispariția autorului, lucrare în care şi-a depănat firul amintirilor 
din „copilărie, tinereţe, conturând anii formării [...] pe ogorul scrisului.”!” S-a oprit după 

numai 150 de pagini, adică în momentul stabilirii sale în Bucureşti, unde avea să-şi croiască 
viitorul care i-a asigurat un loc de frunte printre remarcabilele personalităţi ale jurnalisticii şi 
culturii româneşti din prima jumătate a veacului trecut. 

De o reală utilitate sunt, astăzi, mărturiile criticului literar Valeriu Râpeanu, mai 
tânărul prieten al scriitorului, cel care aduce clarificări specifice în prefața semnată pentru 
romanul Prințul, în edițiile din 1984 şi 1998, dar şi în numeroase articole şi evocări publicate 
începând din 1966. Studiul este o panoramare, o incursiune critică în proza lui Tudor 
Teodorescu-Branişte, pornind de la identificarea surselor creative, a modelelor care şi-au pus 
amprenta pe stilul acestuia, urmărind să definească profilul scriitorului, puternic influenţat de 
cel al gazetarului, făcând, totodată, o radiografie a schițelor, nuvelelor şi romanelor lui 
Teodorescu-Branişte. Valeriu Râpeanu adaugă câteva detalii semnificative la profilul moral şi 
uman al gazetarului, pe care şi-l aminteşte așa cum l-a cunoscut, după 1957, în numeroasele 
sale vizite în apartamentul cu două camere, la etajul cinci al „blocului de la încrucișarea Căii 
Victoriei cu Calea Griviţei”!S, pe care-l ocupa la sfârșitul vieţii. Acolo îl găsea pe scriitor „în 
interiorul său modest, modest de tot, de adevărat monah al scrisului” așezat la „biroul vechi şi 
ros de vreme, plin cu vrafuri de cărți pe care se afla o ceaşcă de cafea ciobită şi crăpată, o 
scrumieră totdeauna plină”. Din pricina vârstei, îl găsea „împuţinat fiziceşte de la o întâlnire 
la alta”, însă „luciditatea şi memoria îi erau intacte ca în anii tinereții sale”, iar în timpul 
fiecărei convorbiri cu gazetarul avea „totdeauna senzaţia că am trăit acele vremi odată cu el, 
alături de el”!*. 


1.2 Familia Teodorescu 


Familia lui Tudor Teodorescu-Branişte își are rădăcinile în pământul argeşean, după 
mamă, iar după tată, se trage din Moldova, fiind naturalizat pe aceste meleaguri de mai bine 
de un veac. O bogată biografie, cuprinzând date despre familia şi obârşia ei, se găseşte în 
volumul Biografii în bronz și marmură. Argeşeni, oameni de seamă ai patriei, semnată de V. 
Firoiu. Figura tatălui, Ion S. Teodorescu, se conturează, atât prin multitudinea de elemente 
definitorii oferite de scriitor, cât şi prin pregătirea de care a beneficiat. 

Ion S$. Teodorescu, tatăl scriitorului, s-a născut în 1850, în cătunul Tigoiu, comuna 
Jideni (Râmnicu Sărat), în familia preotului — învățător Ștefan Teodorescu şi a soției acestuia, 
Ruxandra. Deşi a absolvit Seminarul Teologic de la Buzău, nu s-a dedicat vieţii bisericești, ci 
a urmat vocaţia sa, aceea de învăţător, pe care a slujit-o, după cum vom arăta, cu o rară 
devoțiune. Repartizat la Piteşti, la Şcoala nr.1 de băieţi, în octombrie 1871'9, tânărul învățător 
„s-a căsătorit cu (Anastasia, n.n.) fiica unui boiernaş de la Merișani — Pavlică Rătescu, 
căsătorit cu Profira””0, fostă Deşliu, după numele de fată. În familia mamei lui Tudor 
Teodorescu-Braniște, autorul îl menţionează, ca pe un important înaintaş, pe episcopul Ilarion 
al Argeşului, „pomenit în cronicile vremii drept mentorul duhovnicesc al lui Tudor 
Vladimirescu, sfetnic apropiat al acestuia”! 

Din volumul memorialistic Scara vieții reținem referirile genealogice pe care gazetarul 
le face cu privire la „albumul de familie”, adică la rudele familiei Teodorescu. Până să-şi 
înceapă studiile, mezinul Tudor îşi petrecea zilele acasă, împreună cu mama sa. Pentru a fi 
potolit şi ocupat în timpul cât aceasta lipsea, fiind plecată cu treburi, Tudor primea albumul de 

dagherotipii şi fotografii, impresionat de doamnele în rochii de bal, ce purtau pălării mari, 
împodobite cu pene sau flori, după cum era moda, dar și de ofițerii în ţinută de gală, peste care 
timpul trecuse nemilos, toate aceste persoane nemaipăstrând nimic din strălucirea şi 
frumuseţea de altădată. 

Mai bine de şase decenii, tatăl gazetarului a luat parte, fără întrerupere şi cu dăruire, la 
viaţa culturală a Piteştiului antebelic. A slujit, timp de 38 de ani, ca institutor la Şcoala 
primară de băieţi nr.1, fosta Şcoala Domnească. Vreo 20 din cei 38 de ani a fost director al 
şcolii, de care s-a ocupat cu atenţie și dăruire. Ion S. Teodorescu a îndeplinit, de-a lungul 
timpului, mai multe funcții importante, pe care V. Firoiu le trece în revistă în volumul amintit. 
Astfel, între anii 1886 şi 1888 a fost revizor şcolar al judeţului vecin, Vâlcea; în 1890, a 
devenit revizor şcolar al judeţului Argeş; a fost preşedintele conferințelor institutorilor din 
Piteşti”. De asemenea, trebuie menţionat că a fost singurul institutor din ţară care s-a numărat 
printre membrii aleși în Consiliul Superior al Învăţământului, între 1903-1908, organism de 
conducere în Ministerul Educaţiei de atunci, numit Ministerul Instrucțiunii Publice. A mai 
ocupat funcția de președinte al Ligii Culturale, dar și alte multe demnități. „La 1909 a ieșit la 
pensie, fiind sărbătorit în mod deosebit pentru meritele sale”, potrivit consemnărilor 
publicistei Tatiana Bobancu. Tatăl s-a stins din viață la 16 martie 1931. 

Nici acțiunile sociale sau științifice benevole, care nu aduceau decât recunoştinţa 
comunității, nu au fost ocolite de către tatăl gazetarului-scriitor. S-a implicat activ, în calitate 
de președinte al Societăţii Piteştene pentru Ajutorarea Elevilor Săraci, pentru punerea în 
funcțiune a primei cantine şcolare din Piteşti, finanțată din „obolul public”, adică din 
contribuțiile membrilor comunităţii. O bună parte din calitățile umane pe care le poseda Tudor 
Teodorescu-Branişte, şi de care a dat dovadă în repetate rânduri de-a lungul vieții, erau 
moştenite sau insuflate de părintele său, de la care, mărturisea, „a învăţat ce e dreptatea”. 
Apărarea cauzei săracilor l-a urmărit cale lungă pe gazetarul democrat al perioadei interbelice. 
De asemenea, o amintire frumoasă îi păstrează unul dintre elevii săi, devenit savant de renume 
mondial în domeniul geografiei, George Vâlsan. Acesta îl evocă pe „iscusitul” învăţător care 
i-a îndrumat paşii în primele două clase primare”. 

La inițiativa lui lon S. Teodorescu, institutorii din Pitești au organizat o mare serbare, 
cu scopul de a colecta fonduri pentru sprijinirea armatei, în perioada Războiului de 
Independenţă dintre 1877-1878, despre care îi va mărturisi ulterior unei colege de breaslă, la 
fel de devotată meseriei, Tatiana Bobancu. Spectacolul jucat chiar de către dascăli s-a ţinut în 
sala Coculescu, între timp demolată, aflată în zona Bisericii Sf. Gheorghe din Pitești, celebră 
în epocă pentru adunările politice găzduite, şi în care au răsunat discursurile marilor bărbaţi de 
stat ai vremii, printre care I.C. Brătianu şi Goleștii. Notabil este faptul că asistenţa la acest 
spectacol a fost enormă, „în frunte cu toată familia I. Brătianu şi Golescu, cari au făcut danii 
mari pentru armată”. 

Recunoașterea tatălui ca personalitate în lumea pedagogică românească a acelor 
timpuri a fost consființită şi de legăturile sau de prieteniile pe care le-a legat cu iluștri oameni 
de cultură, de litere sau de ştiinţă: Vasile Alecsandri, Alexandru Odobescu, Alexandru Davila, 
chimistul Constantin Istrati, matematicianul Spiru Haret, lon Luca Caragiale. Amiciția cu 
Vasile Alecsandri era, în linii mari, tăinuită, lon S. Teodorescu manifestându-şi discret 
relaţiile cu acesta, „de teamă de a nu se interpreta greşit în opinia publică”?€. 

Contribuţia institutoarei Tatiana N. Bobancu la întregirea portretului şi personalității 
lui lon S. Teodorescu este semnificativă. Intelectual de aleasă cultură, Tatiana Bobancu, 
căreia 1 se datorează prima Bibliotecă Publică din Piteşti, precum şi Ateneul Popular 
„Gheorghe Ionescu-Gion”, precursorul Muzeului Judeţean Argeș, a lăsat o vie mărturie despre 
munca neistovită și indelebilă a multor dascăli argeşeni. Săptămânalul Argeșul i-a publicat, în 
1944, articolul, integrat în seria „Galeria vechilor dascăli piteşteni”, în care prezintă şi pe 
institutorul loan S. Teodorescu, accentuând amănunte portretistice şi biografice. Figura 
energică, „accentuată de două mustăţi caracteristic răsucite, cu o statură impunătoare, plin de 
prestanță, cu pasul sigur, măsurat şi vecinic acelaşi”, astfel și-l aminteşte pe cel care i-a 
marcat anii debutului pedagogic. L-a cunoscut pe 1.S. Teodorescu luând parte la „conferințele 
săptămânale cu membrii corpului didactic primar din oraş”%, ţinute în perioada 1893-1914, la 
Școala nr.1 de băieţi. Întâlnirile, „instructive şi folositoare”, îl aveau ca președinte pe L.S. 
Teodorescu, care conducea „cu o competință şi cu o autoritate care restabilea totdeauna 
armonia în toate discuţiile ce se angajau””*, reuşind să se afirme cu prilejul fiecărei şedinţe, 
„căci poseda un dar natural şi un tact specific de a aplana orice conflict”. Aceste conferințe 
ținute regulat în vacanţa de Paşte, l-au consacrat ca dascăl de elită, afirma Tatiana Bobancu. 

În familia Teodorescu s-au născut șase băieţi, deşi majoritatea biografiilor despre 
Tudor 'Teodorescu-Braniște consemnează cinci: Ion, Paul, Alexandru, Ștefan şi Tudor. Unul 
dintre ei a decedat la 7-8 ani”, de aceea despre el nu s-a menţionat nimic. Toţi cei cinci fii au 
urmat şcoli, au făcut studii superioare, ceea ce era un fapt rarisim pentru primele decenii ale 
secolului al XX-lea, semn al unei educaţii, al unei instruiri alese, cultivate atent de tată şi 
îndrumate cu gingăşie de mamă. „Familia institutorului lon S. Teodorescu servea ca model în 
orașul nostru”, remarca Tatiana Bobancu în articolul amintit. Familie binecuvântată de 
Dumnezeu, căruia îi arătau recunoştinţa în fiecare zi de duminică, când mergeau la biserică, 
fapt ce o determină pe autoarea articolului să-i catalogheze pe Anastasia şi lon Teodorescu, 
drept părinți desăvârşiți. Și-au crescut fiii cu blândeţe și grijă, putând fi văzuţi adesea în 
plimbare după-amiaza, „copiii înainte urmaţi de părinţi pretutindeni””!. 

Portretele celor doi părinți se configurează treptat din aducerile aminte pe care Tudor 
Teodorescu-Branişte le-a presărat în volumul de amintiri, Scara vieții. Mama este prima 
evocată, fiind făptura de la care „a învăţat ce e blândeţea”. Era o gospodină atentă, deprinsă cu 
treburile casei, deși avea o femeie de ajutor; se ocupa cu aprovizionarea, încercând din 
răsputeri să se descurce cu banii pe care îi aducea tatăl, singurul care era remunerat, până în 
momentul angajării fraților mai mari. De asemenea, mama se mai ocupa și cu „internele şi 
ordinea publică”, după cum spunea gazetarul cu afectuoasă ironie, fiind străjerul de pază între 
cei cinci frați, între care, nu de puţine ori, izbucneau conflicte şi chiar bătăi, care se încheiau, 
în vremea din urmă, cu sancţionarea tuturora. 

Ion şi Anastasia Teodorescu reuşiseră să stabilească ordine în cadrul familiei. Dacă 
mama, „deţinea aprovizionarea, internele şi ordinea publică”, „tatăl deţinea preşedinţia de 
consiliu, ministerul de externe, adică relaţiile cu diferitele autorităţi şi ministerul de finanţe”?. 
„Finanţele” au fost tot timpul o bătaie de cap pentru „micul guvern”, fiindcă tatălui nu-i era 
deloc uşor să susțină cheltuielile casei din leafa de institutor, chiar şi cu plusul oferit de 
funcția de director. De altfel, dificultățile bugetare erau subiecte de discuţie în fiecare seară, în 
familia Teodorescu. Toţi copiii, din felul cum au fost educați, au înţeles că posibilitățile 
financiare ale părinților sunt limitate şi au la bază strădania acestora de a le oferi condiţii 

prielnice şi suficiente pentru un trai decent. Au fost feriți de iluzia bogăției nelimitate sau de 
pretenţiile nemăsurate. Familia Teodorescu locuia în Pitești, pe strada Crinului, la nr.15, într-o 
casă „cumpărată de tată de la Creditul Urban și plătită în rate de 400 de lei pe semestru, timp 
de 30 de ani”? (Anexa 23). Contrar așteptărilor, tatăl nu se ocupa acasă de instruirea copiilor, 
rezumându-se la a fi „un bun părinte”, păstrându-şi atribuţiile de institutor în cadrul şcolii. 

Cel mai mare dintre frați, lon, deși licenţiat în drept, nu a mai apucat să se afirme în 
această carieră, găsindu-şi sfârșitul, la doar 22 de ani, din pricina unei drame amoroase, 
petrecute în anul 1905, şi care a stârnit emoția opiniei publice. De altfel, gazetarul-scriitor 
istoriseşte această tristă întâmplare în Scara vieții, numind-o Cea dintâi întâlnire cu moartea. 
Cea mai cumplită, cea mai năprasnică nenorocire a lovit familia Teodorescu, pentru care viața 
curgea lin, cu bunele și relele obişnuite, într-o noapte care „s-a întipărit adânc în mintea” 
mezinului Tudor, care avea pe atunci şase ani. Braniște îşi aminteşte în amănunt seara 
respectivă, povestind ce făcuse fiecare membru al familiei, dar și momentele prin care a trecut 
până a reuşit să deslușească ceea ce se întâmplase, deoarece nimeni nu-i spunea, drept şi 
deschis, ce se petrecuse cu fratele cel mare. Rememorează reacțiile și jalea mamei, repulsia 
veşnică a tatălui pentru jocul de table (acesta aflându-se la o partidă de table când a primit 
vestea), sentimentul absenței fratelui, trăit de toţi ai casei, dar nemărturisit de vreunul. 

Ceilalţi frați: Paul (1885-1963), ajunge licenţiat în drept şi în inginerie silvică, după ce 
urmase cursurile liceale la Şcoala de Silvicultură de la Brănești". Alexandru (1888-1955) a 
fost profesor de latină la Craiova și director al Liceului „Fraţii Buzeşti”, inspector şcolar“, iar 
Ştefan (1892-?) a îmbrățișat cariera de magistrat, urcând toate treptele ierarhiei, fiind 
judecător şi, mai apoi, preşedintele Tribunalului Argeş. 

Cel mai mic dintre fraţi, Tudor, s-a născut, la Pitești, pe 12 aprilie 1899. În urma 
cercetărilor efectuate la Arhivele Statului, filiala Argeş, am aflat certificatul de naștere al 
scriitorului (Anexa 1), în Registrul Stării Civile pentru născuţi în anul 1899 (Anexa 2), 
existent în fondul Primăriei Piteşti, dosar 1/1899, la numărul 139 din registru, fila 72, în care 
este consemnată naşterea lui „Iheodor, de secs bărbătescu născut la douăsprezece corent, 
orele trei şi jumătate după amiaz, în orașul Pitești, la casa cu no.15 din strada Bucureşti, fiu al 
D-lui loan S. Theodorescu, de ani patruzeci şi opt, de religiune ortodocs român, profesor din 
această comună și al soții acestuia Anastasia, de ani patruzeci şi unu, după declarația făcută de 
tatăl care ne-a înfățişat copilu, 1“ martoră Mari H. Nannu, de ani patruzeci şi patru, casnica 
soră a lăuzii, II“ martor Tănase Nicolescu, de ani patruzeci și cinci, funcţionar din Pitești care 
a subscris acest act după ce li s-a citit împreună cu noi şi cu declarantele, constatat după lege 
de noi Lambe 1. Purcăreanu adjutoare de Primar din Piteşti”*”. Toată această consemnare 
scrisă de mână de către „Officier Purcăreanu”s5, ajutorul de Primar, era semnată de către cele 
două declarante, de Ion S. Teodorescu, şi de martorii M.H. Nannu şi Tănase Nicolescu. 
Prenumele primit la naștere de scriitor a fost Teodor, ortografiat Theodor, după cum era 
uzanţa de scriere a funcţionarilor vremii, cu litera „h”. Pe certificatul de naştere există o 
menţiune (Anexa 3), în partea stângă, potrivit căreia a fost dată „decizia no. 116086 din 28 
sept. 1950 a Comitetului provizoriu Bucureşti Ilfov (prin care, n.n.) se rectifică numele 
renumindu-se Teodor Teodorescu Branişte”, desigur după ce gazetarul se afirmase deja în 
literatură şi în presă. De asemenea, în josul paginii mai există o informație legată de numărul 

actului de deces, de locul şi data înregistrării, precum şi numărul adresei prin care s-a 
comunicat acest fapt Primăriei Piteşti (Anexa 4). Gazetarul s-a stins din viaţă la Bucureşti, pe 
23 martie 1969%, 

Tudor Teodorescu-Branişte s-a căsătorit în 1922 cu Sara-Suzana Can, fiica lui Davila 
Can, funcționar CFR, veteran al Războiului pentru Independenţă din 1877, şi al Fredericăi 
Can, născută la 25 decembrie 1898, în comuna Mehadia, judeţul Caraş-Severin”. Familia Can 
era de origine spaniolă şi de rit mozaic, însă Suzana Teodorescu-Branişte va trece la religia 
ortodoxă la 20 septembrie 1964, aşa cum se arată în certificatul de ortodoxism aflat în 
posesia familiei. O mărturie prețioasă pentru recompunerea portretului şi biografiei soţului 
rămâne articolul apărut în revista Adevărul literar și artistic, din noiembrie 1990. Constantin 
Darie, autorul interviului, care era, de altfel, nepotul Suzanei Teodorescu-Braniște, fiul 
fratelui ei, Benedict Can, istorisește traseul unui interviu atât de util lumii ziaristice şi 
culturale, dar refuzat în mai multe rânduri, în perioada 1982-1988, de o serie de reviste: 
Ramuri din Craiova, Tribuna din Cluj şi Ateneu din Bacău. Dorinţa autorului a fost aceea de 
a-l (re)înfățişa pe Tudor Teodorescu-Branişte publicului cititor, „aşa cum a fost”, ca om şi 
gazetar, fără ocolişuri sau ascunzișuri. Nota de subiectivism, inerentă unui interviu de familie, 
aduce un plus de autenticitate şi detaliu despre viaţa familiei Teodorescu-Braniște. 

Firul amintirilor porneşte de la momentul când cei doi s-au cunoscut, în 1922, în 
redacţia ziarului /zbînda, unde Suzana Can lucra ca traducătoare din limbile franceză şi 
germană, dar şi ca dactilografă, la recomandarea ziaristului Fermo, iar „Andrei Braniște, cum 
semna Tudorel în anii debutului său, făcea secretariatul de redacţie”. La scurt timp, ziarul a 
fost vândut liberalilor, astfel că întrega redacție se pregătea de plecare. Pe atunci, în redacție 
se aflau C. Graur, |. Nădejde, gazetari cu principii de stânga, care nu puteau accepta o 
înregimentare de dreapta. Suzana Can a reușit în scurtă vreme să-și găsească un alt loc de 
muncă, la o firmă româno-belgiană, pe un salariu mult mai mare, graţie cunoştinţelor de limbă 
franceză. Tânărul gazetar o însoțea seară de seară de la serviciu acasă, petrecând împreună 
clipe de fericire şi delectare. 

Gazetarul a părăsit şi el redacția ziarului /zbânda, însă o vreme a rămas şomer. 
Trebuie să-i fost foarte greu, neavând bani și nici posibilitatea de a mai scrie zilnic la vreo 
gazetă. „Trăia din colaborări pe la diverse ziare şi reviste”", iar împrumuturile de bani de la 
familia din Piteşti sau de la alte persoane nici nu intrau în discuţie. Așa cum a povestit el 
însuși mai târziu, soția își aminteşte ziua în care, „aflându-se tot la „Capşa”, lon Vinea 1-a 
comunicat că marele Constantin Mille vrea să-l angajeze la Adevărul”. A fost debutul unei 
lungi şi fructuoase colaborări și prietenii cu Constantin Mille, pe care Teodorescu-Braniște l-a 
considerat mentor şi model de gazetar. 

Cererea în căsătorie nu a întârziat. Niciunul nu avea avere şi nici o familie înstărită. 
Mama Suzanei Can era profesoară de pian, iar după ce a rămas văduvă de război, pentru a-și 
asigura un venit minim, oferea lecţii particulare de pian. Părinţii gazetarului erau destul de 
bătrâni şi se aflau la Pitești. Au oficiat mai întâi logodna, apoi căsătoria, iar relațiile cu familia 
Teodorescu au fost destul de strânse. Se reuneau la fiecare mare sărbătoare, în casa familiei 
Teodorescu, deşi tatăl nu mai trăia, toți frații cu soțiile și copiii acestora. După moartea 
mamei, Anastasia Teodorescu, întâlnirile aveau loc la Craiova, la fratele Alexandru, eminent 
profesor de limba latină, şi la soţia acestuia, Lucreția, tot profesoară. Împreună cu ceilalţi fraţi, 
Didi Teodorescu, care era inginer constructor şi Ştefan Teodorescu, consilier la Curtea de 
Casaţie, aveau o relație specială și foarte strânsă, după cum îşi amintea Suzana Teodorescu- 

Branişte. Anii petrecuţi împreună, ca soţ şi soție, i-au apropiat din ce în ce mai mult, „în 
gânduri şi sentimente”, la bine și la greu, la sărăcie şi la bogăţie, iar familia Teodorescu- 
Branişte a cunoscut, din nefericire, lipsurile materiale, teroarea războiului, oprobiul public, 
nedreptatea. 

Cei doi au putut evoca unii prieteni adevăraţi, care le-au întins o mână de ajutor în 
momentele crâncene ce au urmat anului 1947. Cel dintâi este Cezar Petrescu, pe care Suzana 
Teodorescu-Braniște l-a cunoscut în 1923, după o noapte albă petrecută aşteptându-şi soțul 
acasă. Pe cei doi i-a prins dimineaţa la taclale într-un local, bine dispuși şi cu o „explicaţie” 
pregătită. Prietenia lor a durat o viaţă, iar în anul 1947, când Jurnalul de dimineață a fost 
interzis, iar pentru Branişte a început o lungă perioadă de vicisitudini şi lipsuri grele, Cezar 
Petrescu a sărit în ajutorul său. I-a invitat să stea în casa de la Buşteni, timp de vreo două luni, 
oferindu-le confortul material, dar, mai ales, prietenia sa. Nici Cezar Petrescu nu era publicat 
în acea vreme, însă situația financiară a familiei Braniște era de departe cu mult mai grea. 
Începuseră a vinde din lucrurile din casă, cărți, mobile, căci alte bunuri nu aveau. Se simțeau 
amenințați cu evacuarea din casa de pe strada Oteteleșeanu, iar când problema aceasta a ajuns 
pe masa lui Emil Bodnăraş, şeful Securităţii de atunci, acesta ar fi replicat: „Lăsaţi-l pe 
Branişte să moară în patul său””. 

Nu există umilință mai mare pentru un gazetar decât să fie uitat de vechii camarazi, să 
fie ostracizat de o parte a lumii, iar cunoştinţele să întoarcă capul în partea cealaltă atunci 
când îl zăreau pe stradă. E greu de presupus ce a durut mai tare, ce a săpat rănile cele mai 
adânci în sufletul unui ziarist devotat: greutățile materiale sau nepuţința de a mai face presă 
independentă. Micile şi singurele sale bucurii în perioada de după 1947 le constituiau ieșirile 
şi discuţiile cu puţinii prieteni, acasă la medicul şi scriitorul Vasile Voiculescu, la ziaristul 
Liviu Nasta, la medicul și poetul George Magheru. Acolo se depănau amintiri, se purtau 
discuţii sincere, se citeau versuri şi proză. Relaţii calde a întreținut Braniște și cu Gala 
Galaction, pe care l-a vizitat până în ultimele zile ale vieţii acestuia, cu Dem. Theodorescu sau 
cu Tudor Muşatescu. 

Un sprijin la greu s-a dovedit a fi şi Demostene Botez, unul dintre colaboratorii de la 
Cuvântul liber, care, prin 1956-1957, atunci când gazetarul traversa vremuri cumplite, 
neavând niciun venit, s-a oferit să intervină pe lângă Mihail Sadoveanu pentru ca Uniunea 
Scriitorilor să-i acorde o pensie. La scurt timp, Consiliul Uniunii aproba „un ajutor de 500 de 
lei lunar prin Fondul Literar”"S. Doar Aurel Baranga s-a opus, susținând că „nu e cazul să se 
acorde ajutoare celor care nu scriu”, însă Dumitru Corbea a amintit că Branişte avea două 
romane în manuscris, unul depus la Editura Tineretului (era vorba de romanul Primăvara 
apele vin mari), dar care nu i se publica din cauza profilului său democratic. 

Şi Zaharia Stancu, un alt confrate aflat pe baricadele presei democrate, dar nu atât de 
apropiat de Braniște, a fost alături de publicistul urgisit. Din postul de preşedinte al Uniunii 
Scriitorilor din România, în anii "60, - aşa cum a făcut pentru mulți alți scriitori în vârstă, cei 
mai mulți lipsiţi de mijloace materiale - a dispus acordarea unei pensii. A sprijinit şederea 
decentă a soților Teodorescu-Branişte la Paris, în 1966. După moartea gazetarului-scriitor, a 
intervenit pe lângă Consiliul Popular al Capitalei pentru ca apartamentul din Calea Victoriei 
să poată fi locuit de văduva acestuia, având intenția de a amenaja aici casa memorială Tudor 
Teodorescu- Braniște; proiect care, din păcate, nu s-a realizat. Deşi Suzana Teodorescu- 
Branişte găsea de cuviință ca această casă memorială să fie la Piteşti, în casa natală din strada 
Crinului, nr.15, nici acolo nu există, până în prezent. Singurul lucru care aminteşte că aici s-a 
născut scriitorul şi gazetarul Tudor Teodorescu-Branişte este placa memorială, amplasată prin 
strădania publicistului lon Cruceană și a profesorului Petre Popa (Anexa 24). Recent, 

autorităţile judeţene îndrituite au inventariat imobilul în clasa monumentelor istorice (Anexa 
25). 


CAPITOLUL II 
PUBLICISTICA LUI TUDOR TEODORESCU-BRANIȘTE 


II.1 Debutul publicistic. 
Colaborator la/şi întemeietor de ziare și reviste 


„Mare ziarist democrat” [Șerban Cioculescu] 
„Monah al scrisului ” [Valeriu Râpeanu] 


Tudor Teodorescu-Branişte a desfășurat, timp de aproximativ cincizeci de ani, o 
prodigioasă activitate în presa scrisă, fiind colaborator şi/sau întemeietor al unor publicații 
românești din prima jumătate a secolului al XX-lea. De la debutul, în anul 1915, până la 
trecerea sa în neființă, în 19609, gazetarul-scriitor a depus o intensă și prolifică muncă 
jurnalistică, abordând genuri publicistice variate, o tematică diversă, acordând atenţie, 
deopotrivă, actualităţii social-politice sau culturale din spaţiul românesc. S-a arătat permanent 
interesat de evenimentele cotidiene ale vieții politice, sociale, culturale sau artistice, fiind un 
rafinat observator al aspectelor valoroase şi un critic al neajunsurilor din aceste domenii. 

Democrat prin definiție, Tudor Teodorescu-Branişte se remarcă în panoplia presei 
româneşti prin devotamentul faţă de principiile democratice, de care nu s-a dezis nici în 
momentele de cruntă încercare la care a fost supus sub diverse regimuri: carlist, antonescian, 
comunist. Caracterizările pe care le putem considera viabile provin de la colegi de breaslă, 
cunoscuți, prieteni sau opozanți de idei, iar majoritatea acestora surprind, prin aprecieri 
elogioase, personalitatea complexă, gândirea constantă, calitatea umană, performanţa 
gazetărească a lui Tudor Teodorescu-Braniște. Şerban Cioculescu îl menționează pe Braniște 
ca exemplu de „nume de mare gazetar democrat”, plasându-l în acelaşi context cu Mihai 
Eminescu şi C. A. Rosetti, apreciindu-l ca fiind „un publicist de caracter, talentat, în serviciul 
(dezinteresat) al uneia şi aceleiași cauze, și-n vremuri bune, şi, mai ales, în vremuri grele”. 

Etapele publicistice tumultoase au constat în demersul justificat de tăria convingerilor 
democrate de la care nu s-a abătut în niciun moment al carierei sale publicistice. Jurnalişti de 
toate orientările, ca şi alți intelectuali sau oameni simpli şi-au unit forțele pentru a crea un 
front comun de rezistență şi de luptă împotriva tendinţelor şi acțiunilor extremei drepte, aflată 
în ascensiune într-un context în care aproape întreaga Europă căzuse în această capcană - a 
salvării evoluţiei paşnice a țării: Ungaria —1920, dictatura fascisto-horthystă; Italia — 1922; 
Bulgaria — 1923; Portugalia — 1926, regim fascist; Polonia — 1926, dictatura militară; 
Iugoslavia — 1929, triumfă dictatura militară regală; Germania — 1933, dictatura fascistă; 
Austria — 1934; Grecia — 1936; Spania — 1939. 

În contextul intensificării manifestărilor forțelor legionare şi în România, presa 
democrată s-a identificat ca principalul factor militant pentru apărarea drepturilor și a 
libertăţilor democratice. Prin paradox istoric, democrați şi antifasciști, deopotrivă, au aderat la 
o strategie comună de rezistență în fața tuturor tendințelor de dreapta. Frontul popular 
antifascist se folosea — în afara acţiunilor concrete - de publicaţii legale, semi-legale şi ilegale, 
multe dintre acestea fiind editate de organizațiile de stânga, chiar dacă nu trăiau mai mult de 

câteva numere. Altele nou înființate le luau rapid locul, într-o sforţare de ocupare a teritoriului 
publicistic şi ideologic. 

Cele două ipostaze în care Tudor Teodorescu-Branişte a activat în presă l-au adus 
foarte aproape de personalități şi de întâmplări care au marcat istoria şi evoluția naţiunii 
române. Ca redactor al ziarelor Avântul şi Chemarea (sub conducerea lui N. D. Cocea), 
Aurora (director dr. N. Lupu), Adevărul, Dimineaţa sau ca director al revistei Cuvântul liber 
(seria a III-a, 1933-1936), al cotidienelor Jurnalul (1939-1940) şi Jurnalul de dimineaţă 
(1944-1947) a scris mereu din convingere pentru ideile sale democratice, mereu cu pasiune şi 
responsabilitate despre problematica social-politică, ca şi despre manifestările literare şi 
artistice din România. Graţie articolelor, notelor, cronicilor și pamfletelor sale am moștenit 
numeroase elemente necesare pentru a reface itinerarul vieții politice, sociale şi culturale 
românești din perioada antebelică și interbelică. 

Cariera sa jurnalistică a cunoscut două etape în care gazetarul nu a activat în presă. 
Este vorba, așa cum am arătat, despre etapa dictaturii antonesciene, dintre 1940-1944, când 
Teodorescu-Braniște a refuzat să mai colaboreze la vreo publicaţie, şi de perioada 1947-1960, 
când, după suprimarea Jurnalului de dimineaţă, semnătura lui este interzisă în presă şi 
gazetarul se dedică proiectelor literare. Era cea de-a patra experiență de acest fel, după 
interzicerea gazetei Cuvântul liber, suprimată în 1936 de guvernul Tătărescu-Inculeţ, după 
publicaţiile Adevărul şi Dimineaţa, suprimate de guvernul Goga-Cuza, în 1937, şi după 
Jurnalul, suprimat în 1940 de guvernul Gigurtu. 

Debutul publicistic a lui Tudor Teodorescu-Branişte s-a produs foarte devreme („prin 
octombrie 1915, am început să trimit cronici şi impresii literare la Rampa, un bun ziar de 
teatru și literatură”*0), pe când era încă elev al liceului din Piteşti, și a venit ca un imbold 
lăuntric de a pune pe hârtie acele impresii care luau naștere după lectura unor volume ale 
autorilor români sau străini. Trebuie menţionat în context faptul că memoria îi juca feste 
gazetarului ori de câte ori amintea despre primii pași în gazetărie. De fapt, articolul de debut 
al tânărului Branişte a apărut în luna septembrie, în nr. 15 al cotidianului Rampa nouă 
ilustrată, la rubrica „Cărţi şi reviste”. Articolul de debut era un foileton critic despre 
volumul de nuvele postume al lui Emil Gârleanu, O /acrimă pe o geană, cel care avea să 
deschidă seria unor articole critice, recenzii şi note. Au mai urmat recenzii severe şi adecvate 
ale volumelor Garoafe roșii de Claudia Millian, Critice vol. III de Eugen Lovinescu, Cronici 
literare de lon Trivale. Despre pana de critic a lui lon Trivale, originar tot din Argeș, Andrei 
Branişte nota: „Privit din punct de vedere al formei, volumul ia înfățișarea unui monstru. O 
limbă împestrițată de neologisme neîngăduite. De pildă: «Piquanteria d-lui Herz gâdilă discret 
şi agită cu persuasivă stăruință». D. Trivale nu e critic, vădind lipsa argumentelor şi uşurinţă 
în a caracteriza. Nu e nici artist: ne-o spun stilul şi limba în care sunt scrise articolele. Iată de 
ce în fața volumului să nu ştii ce să faci, să dai înapoi sau să treci înainte strigând un puternic: 
În lături!”*?. Remarcăm sinceritatea şi francheţea cu care tânărul publicist îşi expunea 
gândurile referitoare la scrierea confratelui Ion Trivale, care îi era un bun prieten (şi vecin, 
locuind foarte aproape unul de celălalt, pe str. Crinului din Piteşti) şi pe care-l admira, dar nu 
în ipostaza de critic. 

Începând cu nr. 81 al gazetei Rampa nouă ilustrată, de vineri, 21 noiembrie 1915, 
Andrei Branişte devine titularul rubricii „Cronica literară”, unde a publicat note şi recenzii 
despre volumele: Statui de M. Codreanu, 7randafirii roşii de Zaharia Bârsan, Caragiale 
postum (volumele Reminiscenţe şi Abu Hasan), Din caietul vremii de Maria Cunţan, Neamul 
Şoimăreştilor de Mihail Sadoveanu, Strigăte în pustiu de Octavian Goga, Sărbătoarea morții 
de Aron Cotruş, Pe căile profeților de Ion Chiru-Nanov, Nevestele lui Dorogan de LI. C. 

Visarion, Cercetări critice şi filosofice de H. Sanielevici, Bujoreștii de Caton Theodorian, 
Viaţa de Mihail Săulescu, Altare nouă de Mihail Cruceanu, Amăgiri de Ion Pillat, Plumb de 
George Bacovia etc." Mai mult, tânărului Braniște i-au fost publicate câteva studii îndrăzneţe, 
grupate sub titlul Divagațiuni, despre Oscar Wilde, Paul Bourget, F. W. Nietzsche, dar şi 
portrete literare despre Alexandru Cazaban, Radu D. Rosetti, Ilarie Chendi. Alte articole vizau 
volume şi scriitori din trecut: Printre tomuri brăcuite (Pe marginea unui volum de cronici 
teatrale de Mihail Dragomirescu, în nr.87/3 decembrie 1915); Imoralitate în teatrul lui 
Caragiale? (nr. 99/1915) sau analize ale Poeziei noi, publicate în numerele 147, 154, 165, 171 
şi 191/1915. 

Alte articole au fost tipărite sub acelaşi pseudonim, Andrei Braniște, în Cronica lui T. 
Arghezi şi Gala Galaction, în Ziarul meu, o publicaţie a lui P. Locusteanu, în Gazeta lui A. 
Clarnet etc.”*, iar primele schiţe și nuvele au apărut în revista Solia. 

Tânărul Branişte izbuteşte să fie publicat fără ca cineva din redacția ziarelor să-l 
cunoască, iar acest fapt s-a datorat exclusiv talentului său de pamfletar, cu o ironie bine 
plasată, bazată pe simţul realităţii, curajului de a ataca personaje şi aspecte importante ale 
vieţii literare. Printre aceste articole de început s-a numărat și un articol-pamflet la adresa 
simboliştilor români, în care dă exemple din poezia lui Adrian Maniu, articol pe care Ziarul 
meu l-a publicat în numărul din 1 iulie 1916. A semnat mai multe pamflete în care îi viza pe 
George Cair, „un scriitor minor, urmărind succesul facil” şi pe Vasile Pop, apărute în Cronica 
lui Tudor Arghezi şi Gala Galaction, texte critice nedrepte pe care gazetarul le-a regretat mai 
târziu”. Dar cel mai răsunător pamflet a fost, probabil, cel îndreptat împortiva lui Alexandru 
Macedonski şi publicat în Rampa. Poetul nu a ezitat să răspundă atacului, mai ales că Andrei 
Branişte nu era singurul care lansa reproşuri la adresa bătrânului Macedonski, publicând „un 
mic pamflet «Zackerlina în continuare», împrumutând un titlu folosit mai înainte de 
Hasdeu” (Zackerlina era un praf contra puricilor). În finalul articolului, Macedonski amintea 
şi de Andrei Branişte, „pe numele său Teodorescu, elev la liceul din Piteşti”, deconspirând 
identitatea tânărului gazetar. Nu se ştie cum a aflat poetul adevărata identitate, cert este că 
nimeni nu i-a dat crezare, toți bănuind că este vorba despre un profesor de la această instituție 
şcolară. 

În anii de război, 1916-1918, tânărul Teodorescu-Braniște a fost nevoit să se refugieze, 
împreună cu familia, în Moldova. Nu a abandonat gândul de a intra în presă, şi, imediat după 
război, cînd la laşi a apărut ziarul Momentul, condus de Garabet Ibrăileanu, a trimis de la 
Bârlad, unde încă se afla, o serie de articole polemice la adresa lui Nicolae Iorga, semnate, 
atât cu pseudonim, cât și cu numele real”. 

Revenit la Piteşti, în 1918, şi-a reluat preocupările şcolare, dar și pe cele gazetărești și 
a început să colaboreze la „Scena, un ziar de teatru şi literatură condus de A. de Herz”, 
izbutind să-şi câştige primii bani din presă: „cinci lei pentru un carnet, adică un articol scurt, 
şi zece lei pentru un foileton”. Se mută, apoi, la București, în noiembrie 1918, și reia 
colaborarea la Rampa şi la alte publicaţii. 


CAPITOLUL III 
NUVELISTUL ȘI ROMANCIERUL 

III.1] ETAPA PROZEI SCURTE 


III.1.1 Debutul prozatorului; modele livrești 


Imediat după Primul Război Mondial, nuvelistica românescă, în care era abordată o 
mare varietate de teme, la un nivel diferit, tematic şi stilistic, de proza de dinaintea războiului, 
capătă o pondere deosebită. Momentul în care Tudor Teodorescu-Braniște se lansează ca 
scriitor este marcat de apariția nuvelelor unor scriitori consacraţi, care vor influența evoluţia 
literaturii române. Lui Liviu Rebreanu îi apărea în 1921 nuvela Catastrofa, iar Hortensia 
Papadat-Bengescu contribuie cu o serie de culegeri de nuvele, bine primite de critica literară: 
Ape adânci (1919), Sfinxul (1920), Femeia în fața oglinzii (1921), Romanță provincială 
(1925). Cezar Petrescu publică în 1922 volumul Scrisorile unui răzeș, iar în 1924 Mateiu 
Caragiale tipăreşte Remember. Şi alţi prozatori din generaţii diferite (Mihail Sadoveanu, Gib 
I. Mihăescu, lon Agârbiceanu, Gala Galaction) publică în acest context creaţii epice care au 
consolidat nuvelistica interbelică. 

Gazetarul Tudor Teodorescu-Braniște tipărește primul volum de proză, sub 
pesudonimul Andrei Branişte, în anul 1920, pe când era încă student la Facultatea de Drept, 
dar şi redactor la câteva publicaţii centrale. Sufler de femeie conţine paisprezece povestiri, 
unele dintre acestea datate în intervalul anilor 1916-1918. În ciuda unor stângăcii epice și a 
unor neglijenţe stilistice ale autorului de nici 20 de ani, nuvelele sunt un exerciţiu literar 
necesar şi benefic pentru traseul scriitorului spre roman. Culegerea de proză scurtă va fi 
primită cu rețineri de confrați şi de opinia critică. Se remarcă, în acest sens, opinia lui Felix 
Aderca cu privire la acest volum, pe care-l încadrează în „literatura hibridă”, adică nici 
nuvelă, nici roman, dar utilă precum „rostul vatei în higienă: absoarbe urmele descompuse ale 
vremii şi ignoranței populare”. 

Nici criticul care domină perioada interbelică, G. Călinescu, nu a fost impresionat de 
Suflet de femeie sau, mai târziu, de Șovăiri, al doilea volum, despre care mărturisea, după 
doisprezece ani de la momentul lecturii, că nu-şi mai amintea aproape deloc conţinutul 
nuvelelor. G. Călinescu punea „nuditatea materialului şi (existenţa, n.n.) unui diletantism 
blazat”! pe seama vârstei fragede a autorului sau pe nesiguranța mijloacelor sale literare. 
Demnă de menţionat este opinia marelui critic cu privire la perspectivele pe care promitea să 
le atingă tânărul scriitor-gazetar, care, deși nu reuşise „să se situeze” în categoria scriitorilor 
remarcabili, îşi trasase „de pe atunci filozofia vieţii, unghiul său de vedere în univers”, ceea 
ce demonstrează calibrarea lui Braniște ca scriitor, consecvenţa ideilor şi parcurgerea oarecum 
necesară a furcilor caudine ale actului literar. 

Prima nuvelă, care dă titlul volumului, reia o temă de origine livrescă: femeia 
bovarică, împinsă la adulter de neîmplinirea sufletească şi de influența lecturilor. După 
indiciile textuale, tema e abordată de Tudor Teodorescu-Braniște după modelul lui Gustave 
Flaubert, dar şi cu reminiscenţe din romanul lui Lev Tolstoi, Ana Karenina. Tânăra Maria 
Perseanu visa de copilă la clipa fericită în care va simţi cum e să iubeşti, cum e să aștepți 
mângâierea persoanei dragi, însă căsătoria programată de tată cu un avocat cu poziție socială 
şi cu o bună situație materială o aruncă într-un vârtej emoţional. Aflată în pragul prăbuşirii 
psihice, chinuită de realitatea unei căsătorii serbede, eroina îi găsește vinovaţi pe toţi cei din 
Jurul ei, pe tată, pe avocatul Perseanu, însă lipsa de curaj o împietrea de fiecare dată, rămânea 

inertă şi flască în fața soțului ei bătrân şi puțin atrăgător. Gândurile solitare și trăirile 
monotone se derulau în viața Mariei precum o cavalcadă. Dezlănţuirea simţurilor, specifică 
acestui tip de personaj, cititoare pasionată a romanului Madame Bovary, nu va întârzia să 
apară. Mircea Fronescu este tânărul secretar al soţului ei, avocatul. Abia ieșit de pe băncile 
facultății, trezeşte, pentru întâia oară, în sufletul femeii romanţioase sentimentul iubirii. 
Dialogul dintre cei doi dezvoltă analogia cu femeia bovarică: „După tatonări reciproce, 
pornirile carnale se dezlănțuie, Maria simțind că iubeşte și trăieşte cu adevărat”. Lectura 
preferată a eroinei, Madame Bovary, le dă ocazia unor presupuneri şi insinuări sentimentale 
care produc apropierea mult așteptată. Soţul încornorat prinde de veste şi o anunţă calm şi 
resemnat, asemenea lui Karenin, din celebrul roman al lui Lev Tolstoi, că dorește despărțirea 
definitivă, avertizând-o, totodată, despre netrebnicia amantului. Maria se găseşte, în final, tot 
singură, abandonată şi de soţ şi de iubit, sfâşiată sentimental şi marcată de neputinţa de a 
păstra pentru totdeauna clipa fericirii. 

Prozatorul preia câteva elemente din drama Emmei Bovary - decăderea morală, 
pasiunea exaltată și soţia infidelă — pentru a le transpune în drama Mariei Perseanu. În mod 
cert şi fără ambiţii inovatoare, scriitorul recompune la scară redusă o dramă sentimentală, 
romanţată şi schematică, influenţată, cum se vede, de lectura literaturii franceze şi ruse, căreia 
i-a fost tributar la începuturi. Maria nu este un personaj cu o evoluţie psihologică mai 
complexă decât modelul, ar fi fost de-a dreptul imposibil, ținând seama de lipsa de experiență 
artistică a tânărului nuvelist - alternarea planului real cu cel imaginar este minimă, bovarismul 
este prezent doar într-o notă discretă. 

Povestirea Două prietene are la bază drama iubirii neîmpărtăşite a unei fete de 
pension, urâțica Eliza, care îşi duce existenţa în umbra frumoasei și elegantei Getta. Fiorii 
primei iubiri, măcinările mărunte specifice vârstei, micile invidii feminine ce caracterizează 
fetele de pension trec în umbră în faţa umilințelor dureroase, a remarcilor usturătoare legate 
de aspectul fizic şi de starea materială a familiei, pe care Eliza este nevoită să le îndure din 
partea colegelor. Singura sa „prietenă” este Getta, o ființă cu suflet mult prea strâmt, în 
preajma căreia se simţea acceptată, importantă. Ambele se folosesc una de cealaltă, Getta 
pentru a-i asigura corespondenţa cu iubitul Dinu, iar Eliza pentru a se menţine aproape de 
Dinu. Cele două fete sunt îndrăgostite de același băiat, doar că, la un moment dat, Getta se 
simte atrasă de un sublocotenent şi renunță să-i mai scrie lui Dinu. Eliza trăieşte o dublă 
dramă: cea personală, din dragostea ei neîmpărtăşită de Dinu, şi pe cea a băiatului care suferă 
din cauza despărțirii de Getta. Eliza îndură suferinţa unei idile neîmplinite, mulțumindu-se 
doar cu fantezia unei iubiri şi cu scurtele întâlniri atunci când îi duce acestuia vești de la 
prietena sa. 

Tudor Teodorescu-Braniște propune un tip nou de personaj în Margueritte Gautier, cel 
al actriţei trecute deja de anii tinereții, Cora Câmpineanu, chinuită de gândul senectuţii 
iminente, care începuse a-și arăta deja efectele asupra fizicului femeii. Singura sursă de 
încredere în forțele proprii vine din succesul repurtat pe scena teatrului, din amăgirea că 
florile primite suplineau anii pierduţi şi iubirea lui Mircea. Eroina traversează episoade de 
zbucium emoţional din cauza lui Mircea Veroneanu, iubitul mult mai tânăr, pe care luptase 
să-l aducă în lumina scenei, dar care se dovedea acum rece şi nepăsător la durerea actriței. Din 
disperarea femeii, se naşte pe scenă un rol memorabil, actrița reuşind să transpună în 
personajul Margueritte Gautier din piesa Dama cu camelii toată dragostea, dăruirea şi patima 
din viaţa reală. Obține aplauzele şi dragostea publicului, dar nu şi pe ale lui Mircea, care se 
arată la fel de reținut şi de glacial. Când i se cere dovada supremă a iubirii, declararea 
dragostei, acesta se retrage şi invocă despărțirea, abandonând-o pe cea care-l transformase 
dintr-un actoraş necunoscut într-un privilegiat al publicului. Bănuielile Corei se confirmă: 
fusese mințită, căzuse în jocul perfid al prefăcătoriei, iar acum trăia drama despărțirii și a 
iubirii neîmpărtăşite. 


Despărțire prezintă „priveliştea sumbră a vieții de prostituție, ceva crud şi realist în 
chipul fraților Goncourt şi al lui Huysmans”%. Figura centrală este o prostituată poreclită 
Călugărița, chinuită de gândul că iubitul o înşela şi care ajunge să se umilească pentru a mai 
prelungi o relaţie deja pierdută. Tilică este tipul fantelui de mahala, avându-l drept prototip pe 
Nae Girimea, eroul comediei lui |. L. Caragiale, D-ale carnavalului, care reuşeşte să 
amăgească două femei: pe Călugăriţă, de la care primea regulat sume de bani pe care le 
cheltuia la jocuri de noroc şi la cârciumă, iar de la Florica, ibovnica ascunsă, satisfacția unei 
noi cuceriri. Între cei doi are loc un dialog în care Călugărița îi repoșează lui Tilică 
infidelitatea, cerând confirmarea iubirii printr-o noapte petrecută împreună. După ce obţine 
suma de bani obișnuită, bărbatul îşi face deja planul de plecare, prefăcându-se jignit și 
nevinovat de o asemenea acuză. Deși îl înfruntă, spunându-i exact ceea ce credea despre el şi 
noua iubită, Călugăriţa regretă în scurt timp curajul acesta care dusese la despărțire. Cuprinsă 
de remușcări, femeia tânjeşte acum după atenţia lui Tilică, fiind dispusă chiar să suporte 
bătaia sau jignirile, numai să-l ştie al ei. Despărțirea se produce implacabil, mai ales că o 
relație sinceră nici nu existase între cei doi, femeia amăgindu-se în continuare cu gândul unei 
reveniri. Motivul Emei Bovary este coborât, de această dată, la nivelul mahalale: româneşti. 

Nuvela O rresărire se înscrie în aceeaşi formulă stilistică şi pe aceleaşi coordonate 
tipologice. Aceeaşi dragoste neîmplinită, precum și trădarea persoanei iubite afectează, 
deopotrivă, şi sufletul unui bărbat. Costin trăiește deziluzia unei iubiri și ajunge să se întrebe 
dacă toate femeile sunt atât de nestatornice, egocentrice și meschine, precum i le descria 
cinicul prieten Mihai. Tindea tot mai mult să-i dea dreptate, fiind rănit şi deziluzionat. Căuta 
să se încredințeze că toate femeile sunt la fel, „un capital în continuă circulaţie”, de care 
bărbatul trebuia să se folosească cât era al lui, deoarece „pe urmă, trece asupra altuia”%*. 
Descoperă, totuşi, că teoria lui Mihai nu era universal valabilă, că nu toate femeile aveau un 
suflet strâmt și o chemare spre desfrâu, după ce o cunoaşte pe Lola, o damă de companie pe 
care o întâlneşte din întâmplare pe stradă. Scurta discuţie ce are loc în camera sa îi arată că 
suferința din dragoste este neiertătoare, de ea nu scapă nicio ființă, nici chiar o femeie care se 
vindea pentru bani. Lola era capabilă de sentimente (recunoaştem aici motivul Damei cu 
camelii, de Alexandru Dumas-fiul), fusese rănită, la fel ca el. Brusc, o vede cu alţi ochi, nu ca 
pe „o maşină perfectă, o masă de carne, inconștientă și nesimţitoare”“5. Femeia are aceeaşi 
reacţie, pentru că descoperă un bărbat capabil de sentimente curate, în braţele căruia se simte, 
în sfârşit, ocrotită. 

În Vinovată este reluată tema femeii de moravuri uşoare care trăiește drama unei vieți 
chinuite, lipsite de perspectivă, captivă într-un cerc al neputinței şi al dezamăgirii. Florica este 
tipul prostituatei, victimă permanentă, constrânsă de societate să-şi vândă trupul pentru a avea 
ce mânca, înțelegând că societatea nu-i va oferi niciodată posibilitatea de a ieși din acest cerc 
VIcios în care, printr-o neşansă, fusese angrenată. Era conștientă de situația sa, fiind veşnic 
exploatată de câte o matroană versată. Aceste femei, care-şi vindeau trupul pentru câţiva 
bănuţi, aveau personalitate, erau capabile de sentimente, iubeau, urau, erau înşelate, trăiau 
aceleaşi drame ca orice femeie. Condiţiile mizere de trai, imposibilitatea de a depăși acest 
statut, chinul la care erau supuse fac din ele un tip distinct al indivizilor marginalizați, uitaţi 
de societate. Predilecţia lui Tudor Teodorescu-Branişte pentru un asemenea tip social și 
pentru mediul în care se mișcă denotă deopotrivă o cunoaștere ziaristică a mahalalei, o 
influență a literaturii franceze şi ruse, ca și o simpatie pentru victimele sociale, începută de 
nuveliştii de la Contemporanul (Constantin Mille, Sofia Nădejde), continuată de Alexandru 
Vlahuţă, Mihail Sadoveanu (la începuturi) şi de întreaga mișcare a Sămănătorului, care vedea 
în oraş un loc al pierzaniei, iar în sat — un paradis al virtuţilor. 

Tema ordonatoare a nuvelei Mărgelele este violenţa ca mijloc de defulare a unor 
sentimente şi înfrânări interioare latente. Leana este o femeie la 50 de ani, săracă și 
marginalizată de sătenii care o considerau nebună, dar care reușește, după ani întregi, cărând 
apă vecinilor, să strângă trei poli. Plănuieşte să-i dea banii coanei Veta, pe care o credea 
pricepută și cinstită, pentru a-i cumpăra de la târg un șirag de mărgele. Primeşte în schimbul 
banilor un şirag mai vechi de-al cucoanei. Acesta foloseşte banii pentru a-şi cumpăra o pălărie 
ŞI insistă asupra serviciului dezinteresat pe care i-l făcuse femeii, dându-i şi restul, doi lei. 

Podoaba reprezenta pentru Leana avuţia care avea să-i schimbe imaginea în ochii 
sătenilor. Era un motiv de mândrie, dar şi de răzbunare față de veşnicele umilinţe la care 
fusese supusă, crezând că astfel va fi invidiată de ceilalți. Urzea planuri tragi-comice de a se 
face remarcată la biserică, la liturghie, se închipuia admirată de toți ceilalți, care aveau să o 
privească ca pe o doamnă, nu ca pe o nebună. Contrar aşteptărilor, sătenii o iau în râs şi îi 
trezesc suspiciuni cu privire la valoarea mărgelelor. Leana se întoarce la casa coanei Veta, 
unde provoacă un scandal monstruos, în urma căruia este bătută crunt. Se dezmeticește a doua 
zi în odaia ei mizeră, visul frumos pe care-l închipuise devenise un dureros coşmar, avea 
oasele zdrobite, iar mărgelele rupte erau răspândite în jurul ei. Mărgelele reprezintă 
laitmotivul nuvelei, care apare ca o fabulă, a cărei pildă este menită să confirme ideea că cei 
slabi sunt mereu învinși și batjocoriţi de către cei puternici. 

Pe maidan constituie povestea unor cerşetori, refuzaţi şi ostracizați de restul lumii, 
huliți şi înjosiţi pentru hidoşenia fizică şi pentru comportamentul cotidian. Autorul introduce, 
astfel, în proza sa scurtă un nou tipar din categoria celor mai umile ființe de la periferia 
societății. Violenţa este, din nou, mijlocul de defulare a unor instincte şi porniri primare. 
Interesantă, sub aspectul formulei stilistice, este descrierea aspectului exterior al micuţei 
cerșetoare, realizată prin notații de un naturalism evident, cu o forță descriptivă 
impresionantă: 

„„ Ajutaaaţi pe-o fetiță betegită!...- s'aude rar, ca un refren, vocea piţigăiată a miloagei. 
Stă ghemuită jos, la capul podului, în ţărână. De sub zdrenţele fustei, se 1veşte piciorul umflat, 
plin de bube roşii și de un puroi alb, deasupra căruia bâzâie un stol de musculiţe. Din când în 
când, își scarpină rănile şi-atunci, sângele ţâșneşte prin crăpăturile pielii, prelungindu-se sfios 
pe glesna murdară de noroi uscat. Când deschide gura, dintre buzele umede și vinete, cad 
picături mari de scuipat, cari îmbibă iea ruptă”. 

Lumea mahalalei este sumar sugerată, doar amplasarea acţiunii în zona Argeșului 
trebuie reținută în contextul existenţei în proza lui Branişte a unei predilecții pentru arealul 
geografic de origine. Cerşetoarea își trăiește propria viaţă, propria idilă alături de Cucu, care 
face parte din aceeași categorie umană și socială. Iubirea celor doi se consumă pe maidanul 
din spatele cârciumii lui Mitriţă, cel care, contra cost, le oferea resturile de mâncare de la 
masa clienților. Intrusul care-i loveşte cu pietre declanșează furia celor doi, care din agresor 
devine agresat. Cucu se revoltă împotriva tuturor și se răzbună pe fiul cârciumarului, pe care-l 
sugrumă cu furie, fără să se înțeleagă dacă îl omoară. Prozatorul dovedeşte un remarcabil simţ 
al limbi, vizibil atât în naturaleţea replicilor, a dialogului, cât şi în modul particular în care 
personajele sale rostesc sunetele sau în surprinderea inflexiunilor vocii acestora: 

„„..Cucu îl ţine strâns. 

- Acu nu mai scapi! Nu, nu... 

Şi ochii mari, cresc în orbitele lărgite. Figura îi încremeneşte într-un rânjet de 

mulțumire trupească. Printre buzele largi, curg şiroaie de bale vinete. 

-  He-he-he... 

Şi-l strânge de gât tare, mai tare... 

- Acu vezi! Vezi... He-he-he... Uite cum i-iese limba afară! He-he-he... 

Şi sugrumându-l, strigă pițigăiat: 

-  Cu-cu, cu-cu!” 

Nuvela /spășire are ca temă frica, împinsă la extrem, decelată în profunzimea unui 
mental şubred şi debusolat. Personajul este autorul unei crime de care nu se simţea vinovat, 
pentru care își găsea justificări şi legitimare morală. Ceea ce-l speria era iminenţa unei 
pedespse, conştient de faptul că pentru restul lumii el era vinovat de crimă. Acest gând ajunge 
să-i paralizeze simţurile, rămânând țintuit o zi întreagă lângă un copac, așteptând sosirea 
oamenilor legii. Era prins în vâltoarea unor gânduri amestecate, confuze. Teroarea pedepsei îl 
chinuia cumplit: umbla buimac prin pădure, alerga de la un luminiș la altul, ferindu-se de 
drumuri și de calea ferată; sau zăcea inert pe pământ, mintea fiindu-i stăpânită de închipuiri 
bolnave: fie că va fi prins în timp ce dormea, fie că pădurea prindea viață, iar copacii 
deveneau nişte fiinţe bizare, amenințătoare. Radu era posedat de vedenii, de frig, de umezeală, 
de foame, dar nu şi de vinovăția faptei pe care nu o regreta. Accentul cade pe ispășirea 
presupusei vinovăţii, prin chinurile îndurate, iar finalul suferințelor sale se produce prin 
moartea personajului, care cade de pe un pod, în râu, în timp ce gonea spre nicăieri. 

Povestirea aminteşte capodopera nuvelisticii româneşti, O făclie de Paști a lui |. L. 
Caragiale, în care personajul, Leiba Zibal, parcurge cele mai cumplite stări generate de frica 
atavică a evreilor că vor fi ucişi, ei și familiile lor, de indivizii mânaţi de cruzime şi instincte 
primitive. Meritul lui Braniște este generalizarea sentimentului fricii, devenită obsesie fatală. 

La juraţi este povestea unui cioban care îşi ucide fratele dintr-o eroare fatidică. Toader 
Şomoiag pune la cale un plan şi se decide să omoare un călător pe care-l bănuia că avea 
asupra sa o sumă de bani. Fratele său, trimis de baci în sat să ia bani de la boier pentru a achita 
simbria oamenilor de la stână, întârzie din motive necunoscute. Toader devine nerăbdător să- 
ŞI ia banii şi să plece în sat, unde îl aștepta o iubită. Planul său ticluit în amănunțime dă totuși 
greş, iar în loc să-l omoare pe negustor, îi curmă viața propriului frate. Întunericul, care 
trebuia să-i fie aliat în pornirea sa, îi devine dușman, pentru că în puterea nopţii nu-l poate 
recunoaşte pe Andreiaş. Remarcăm veridicitatea limbajului personajului principal, înlănţuirea 
logică a frazelor care creează efectul realului. 

În Viaţă este surprins un moment din traiul unui copil sărman, obligat să vândă castane 
coapte pentru a câştiga un ban. Deşi nu înţelegea de ce alți oameni au bani, iar el şi familia sa 
erau sortiți să se zbată în sărăcie, are un pronunțat simţ al corectitudinii. După o zi pe stradă, 
nemâncat şi înghețat, are ezitări când vrea să-şi cumpere un covrig în drumul său de 
întoarcere spre casă. Gândul că va încasa o bătaie cruntă este înfrânt, totuşi, de foamea 
chinuitoare. Cheltuie o parte din banii pe care trebuia să-i ducă tatălui. Este bătut cu cruzime, 
este alungat din casă și doarme împreună cu câinele, alături de care împarte frăţeşte restul 
covrigului murdărit de sângele său. 

Protagonistul nuvelei /ertare este tipul soțului bun şi iertător, dar umilit pe măsură ce- 
şi dovedea neputința. Iubirea și grija față de copil îl împiedicau să se rupă din infernul 
căsniciei. Asistă inert la filmul vieții sale degradante, deși doreşte să poată fugi cât mai 
departe de scandalurile conjugale, să poată repara măcar parțial orgoliul rănit, pentru a-și 
dovedi că nu „era o cârpă”. În subsidiar, nutreşte speranța că o va face astfel pe femeie să 
regrete, să-l caute cu disperare, să-l cheme înapoi, să tânjească după dragostea lui. Lipsa de 
curaj creşte tot mai mult, înfricoşat de gândul că ea îşi va găsi consolarea în braţele altuia. Se 
desconsideră şi mai tare pentru că nu o poate părăsi din banalul motiv că o iubește. Doreşte 
să-şi înfrâneze sentimentele, dar neputinţa îl biruie mereu.Mantu îi găseşte cu uşurinţă scuze 
Elizei pentru comportamentul şi atitudinea dominatoare și trufaşă. Se adânceşte în umilinţe 
care-l reconfortează, îi aduc un strop de siguranță şi de speranță, făcându-l să se simtă şi mai 
încovoiat, mai nenorocit, mai supus. 

Acest tip de personaj va evolua prin transpunerea sa în figura domnului Negoiţă din 
romanul Domnul Negoiţă sau individul împotriva statului, desigur, cu accente mult îngroșate, 
într-un context mult mai elaborat. Bărbatul dezabuzat capătă în roman dimensiuni sociale, 
fiind supus unor atacuri și umilințe generale, nu doar casnice, tânjind sistematic după linişte 
interioară și exterioară. Începutul nuvelei, cu o mică ceartă între Eliza şi servitoare, fapt care 
se repeta mult prea des şi împotriva dorinţei lui Mantu, este reluat și în roman, d-na Negoiţă 
fiind chiar o maestră a certurilor. Autorul urmăreşte aceste tipare, pe care le completează şi le 
desăvârşeşte în roman. 

Nesimţitorul este o poveste amar-ironică despre spiritul de sacrificiu şi datorie 
împlinită până la extrem, în care sentimentul tragicului domină. Mihalache Tănăsescu 
funcționar la Starea Civilă, vreme de 50 de ani, întruchipează omul încovoiat de griji, 
suferinţe şi nevoi. Din conştiinciozitate şi slăbiciune de caracter nu îndrăznește să ceară o zi 
liberă pentru a sta lângă fiul său, Adrian, bolnav de friguri. În ziua fatală pentru copilul de nici 
12 ani, nici tatăl său, aflat la lucru, nici mama sa, moartă de ceva timp, nu-i sunt alături. Doar 
slujnica, baba Maria, îl veghează până în ultima clipă. 

Tragismul poveștii atinge punctul culminant în momentul în care, privindu-și copilul 
mort, alb ca varul, întins pe masa din mijlocul camerei, Mihalache tresare la auzul gongului 
care indică ora două fără un sfert. Devine brusc îngrijorat de ceea ce va spune şeful, de 
explicaţiile ruşinoase pe care va trebui să le dea ca să-şi justifice întârzierea. Nu concepe să 
lipsească de la serviciu, nici măcar în aceste împrejurări tragice. Frica devine obsesivă, duce 
la fapte anormale. Momentul înmormântării aduce o nouă dovadă a abnegaţiei de care 
Mihalache era în stare, cerându-i preotului să scurteze slujba tocmai pentru a nu întârzia la 
serviciu. Mihalache este în scurt timp stăpânit de sentimentul inutilității vieţii sale, simțind că 
nu mai are pentru cine trăi și lupta. Nimic din tot acest zbucium interior nu se manifestă 
public. Doar sentimentul datoriei pentru slujba sa revine obsedant, mobilizându-l chiar după 
înmormântarea copilului. Se întoarce la birou, unde nimeni nu aflase despre tragedie şi este 
mustrat de şef pentru întârziere. La aflarea veştii, toți colegii sunt cuprinşi de compasiune şi 
derută. Mihalache își vede serios de lucru, notând în registrul civil „M. Tănăsescu... moartea 
fiului său Adrian... în etate de doisprezece ani...”%%. Este aspru judecat pentru lipsa sa de 
simţire, fiind, de fapt, un neînțeles, un suflet nepătruns, ermetic. 

De ziua lui... este drama vinovăţiei care chinuie gândurile și sufletul lui Sandu Costea, 
tatăl unui copil dorit, dar care se naște cu o boală ireversibilă. Tatăl se sinucide la gândul că 
este singurul vinovat de soarta nemiloasă a fiului, din cauza unor greşeli ale tinereții 
desfrânate, cu multe nopţi pierdute şi înecate în alcool, în compania unor femei uşoare sau 
înşelând dragostea unor fete sincere. Momentul declanșator pentru decizia sa este 
confirmarea, obținută mai mult forțat, din partea doctorului, cu privire la ireversibilitatea şi la 
cauza ereditară a bolii copilului. 

CONCLUZII 


A reconstitui viaţa unui om într-o lucrare nu este deloc simplu, precum pare, iar când este 
vorba o personalitate prolifică, prodigioasă şi diversificată, cu interesul ramificat pe mai multe 
paliere de activitate, o astfel de încercare devine cu atât mai anevoioasă. 

Redactarea acestei lucrări monografice a necesitat un efort şi o documentare susținută, pe 
parcursul căreia s-au ivit diferite situaţii: uneori — pentru anumite aspecte urmărite au fost 
utilizate materiale publicate, alteori, s-a recurs la interviuri cu persoane care au cunoscut viața şi 
activitatea gazetarului. De asemenea, pentru atingerea scopului propus, de obţinerea a unor noi 
date despre viaţa, activitatea şi creaţia literară a lui Tudor Teodorescu-Branişte, s-a impus 
cercetarea noilor surse apărute sau deschise publicului după 1989: volume memorialistice, 
jurnale, agende, dar şi dosare aflate în arhive, nevalorificate în alte lucrări dedicate gazetarului- 
scriitor, inaccesibile până atunci, şi care au completat substanțial biografia acestuia. 

Prin parcurgerea unei bibliografii bogate şi adecvate, prin aplicarea unei grile de analiză 
şi interpretare a operei publicistice şi literare, prin coordonarea infromaţiilor autobiografice cu 
cele aflate în alte scrieri sau studii, dar şi prin aportul unei infuzii de informaţii inedite, obţinute 
în urma unor interviuri sau cercetări personale, putem prezenta concluziile acestui demers 
ştiinţific. 

Format la şcoala gazetăriei întemeiate pe independenţa şi suveranitatea principiilor 
Adevărului şi Binelui, Tudor Teodorescu-Branişte s-a remarcat în tabloul presei româneşti prin 
verticalitatea principiilor, consecvenţa ideilor şi determinarea cu care le-a urmărit vreme de 
cincizeci de ani. 

Cea dintâi trăsătură a personalităţii lui Tudor Teodorescu-Branişte care se impune prin 
scrisul său, din modul în care s-a comportat, dar şi din ceea ce s-a scris despre el este aceea a 
unui gazetar cu o admirabilă ţinută morală, care n-a înţeles să facă vreo concesiune 
remuneratorie de la linia sa de conduită caracterizată prin slujirea ideilor democraţiei, ale 
progresului, ale adeziunii la cauza celor ce sufereau şi prin opoziţia fermă la curentele de extremă 
dreaptă care se afirmau violent în Europa şi în ţara noastră. A rămas un exemplu de integritate, 
preferând suferința timp de ani şi ani de zile unor cedări care 1-ar fi asigurat o viaţă confortabilă. 
De aceea, publicaţiile pe care le-a înfiinţat (Jurnalul, Jurnalul de dimineaţă) sau la conducerea 
cărora s-a aflat (Cuvintul liber, Adevărul) au fost suprimate de regimurile dictatoriale din ţara 
noastră, începând cu cel al lui Carol al II-lea şi încheind cu cel comunist. 

Ziaristica lui, care cuprinde nenumărate pagini antologice, constituie o permanentă 
afirmare a ideilor democraţiei pe plan naţional şi internațional, ca şi demascarea războiului, a 
nedreptăţii oriunde şi în orice formă s-ar fi manifestat împotriva individului, a unor colectivităţi 
sociale, a unor ţări. Articolele lui — din care doar o mică parte au fost publicate în volum - 
reprezintă un adevărat seismograf al „durerilor lumii”. Din ele putem reface imaginea unei 
Românii „aşa cum a fost”, văzută din perspectiva unei solidarităţi funciare cu cei ce sufereau, cu 
cei ce trăiau, nu numai în nesiguranța zilei de mâine, dar şi a celei de azi. 

Neînregimentat politic, el n-a slujit oportunist o tabără sau alta. A fost numai de partea 
omului de rând. Şi unul dintre adversarii hotărâți ai fascismului, ai legionarismului, ai dictaturii 
de orice coloratură politică. 

Teodorescu-Branişte a fost deopotrivă un prozator care a trezit, atât interesul criticii, cât 
şi al cititorilor. Format în ambianța culturală a începutului de secol XX, când influenţa literaturii 
franceze naturaliste şi a literaturii ruseşti era dominantă în ţara noastră, Tudor Teodorescu- 
Branişte a manifestat o predilecție deosebită pentru vieţile umile, neîmplinite material şi 
sufletesc, aflate de cele mai multe ori la periferia societăţii sau chiar dincolo de aceasta. Am 
putea spune că Fundătura Cimitirului no. 13 este un adevărat Azil de noapte românesc. După 
cum lumea din schiţele şi nuvelele sale descind din literatura lui Guy de Maupassant. 


Predispoziţia lui afectivă spre existenţele umile, pentru destinele nefericite îl înscrie în 
aria prozei româneşti descrisă de Al. Vlahuţă, I.Al. Brătescu- Voineşti, I.A.Bassarabescu, ca şi în 
sfera nuvelisticii lui Liviu Rebreanu dominată de sentimentul tragicului. 

El nu rămâne însă tributar unor modele livreşti. Pentru că, de exemplu, în Domnul 
Negoiţă, Tudor Teodorescu-Branişte creează unul din personajele cele mai reprezentative ale 
inadaptării. „Individul împotriva statului” parcurge un periplu kafkian, fantasticul şi absurdul 
fund prezente într-o naraţiune densă, condensată care situează aceste pagini la nivelul cel mai 
înalt al prozei româneşti psihologice dintre cele două războaie. 

În acelaşi timp, Tudor Teodorescu-Branişte este unul dintre romancierii care, prin 
romanele Băiatul popii şi Scandal, se înscrie într-o direcţie de care nu putem face abstracţie, a 
prozei româneşti interbelice, specia romanului-cronică, proiecţie a vieţii noastre sociale şi 
politice, direcţie ilustrată de N. D. Cocea, Cezar Petrescu, Dem. Teodorescu, C. Stere, Liviu 
Rebreanu ş.a. 

Proza lui cunoaşte o încununare cu romanul Prinţul, unanim recunoscut drept unul din 
momentele însemnate ale epicii noastre. În 1944, Tudor Teodorescu-Branişte realizează una din 
creaţiile epice obiective în care elementul de cronică social-politică este abolit, în prim- plan 
apărând destinul unui aristocrat prăbuşit material, dar care încearcă să refacă existenţa anilor săi 
de strălucire. Huysmans şi Oscar Wilde sunt cei doi mari scriitori pe care nu putem să nu-i cităm 
ca modele. "Tudor Teodorescu-Branişte nu-i imită. Romanul său este o sinteză între culoarea 
locală a mediului de provincie românesc şi decăderea grotescă a unui reprezentant al clasei care 
îşi trăia amurgul. În cazul lui, unul grotesc. 

Am insistat asupra prozei lui Tudor 'Teodorescu-Branişte, deoarece până acum avem un 
singur studiu mai amplu asupra ei, prefața la romanul Prinţul, ediţia din 1984 — iar în unele 
Istorii ale literaturii, creația lui literară este ignorată, deşi pe parcursul anilor, critici literari 
reputați din diferite generaţii au rostit puncte de vedere pozitive asupra cărţilor sale. Am căutat, 
astfel, să aşezăm temeliile unei înţelegeri adecvate a prozei sale — care a primit pe plan etic şi 
stilistic numeroase influenţe ale ziaristicii sale, care se înscrie la răscrucea a două direcţii. Cea 
dintâi, de continuitate cu filoane ale literaturii universale şi româneşti din momentul formării sale 
şi, cel de al doilea, novator şi ne referim la tipologiile remarcate până acum. Domenii ale 
literaturii româneşti, precum schița şi nuvela, inspirate din lumea închisă a dezmoşteniţilor, a 
periferiei româneşti, proza psihologică a cazurilor ciudate şi a decadenţei morale, a moravurilor 
sociale şi politice — au fost ilustrate cu măiestrie de Tudor Teodorescu-Branişte. Cu toate 
perioadele de interdicție, de marginalizare a numelui său, proza lui a cunoscut un succes de 
public ieşit din comun în deceniul 8 al secolului trecut. 

Însemnările despre procedeele literare folosite cu îndemânare de Teodorescu- Branişte 
rotunjesc scrisul unui creator rămas multă vreme în conul de umbră al marilor scriitori români. 
Încercarea noastră a atins scopul propus, de a prezenta o imagine coerentă a unei personalități 
literare, bogată în nuanţe şi posibilități de interpretare. Având în vedere că Teodorescu-Branişte a 
fost, în primul rând, gazetar, şi, în plan secund, scriitor — aplecându-se asupra acestei arte în anii 
săi grei — cu atât mai mare este meritul său, cu cât a înţeles că există diferenţe esenţiale între 
scrisul cotidian şi scrisul literar, care are alte reguli și structuri psihologice și stilistice. Asupra 
câtorva dintre acestea din urmă am încercat să insistăm în cercetarea noastră, fără să avem 
pretenția de epuizare a tuturor faţetelor pe care le incumbă o operă literară autentică, după cum 
sunt multe din paginile semnate de Tudor Teodorescu-Braniște. 

Dacă adăugăm la toate aceste merite prezența sa ca memorialist, mai ales în anii 1959- 
1969, când a evocat ziarişti, artişti, scriitori contribuind astfel la readucerea în circuitul public a 
unor nume „uitate” în acele vremuri, vom avea imaginea unui om de cultură care ocupă un loc 
însemnat în viaţa spirituală românească. 

Nu putem omite faptul că prestigiul timpuriu al lui Tudor Teodorescu-Branişte în 
ziaristica românească a determinat Societatea de Radio din România să-i ceară colaborarea 


permanentă, încă din cel de-al doilea an de existenţă al Radiodifuziunii Române, alături de N. 
Iorga, Perpessicius, Ion Marin Sadoveanu, Emanoil Ciomac, G.M.-Cantacuzino, C. Rădulescu- 
Motru etc. Tudor Teodorescu-Branişte avea, când a început colaborarea în această constelație, 
doar treizeci de ani. Acest capitol al operei sale a fost pus în evidenţă şi analizat, pentru prima 
dată, în această lucrare. 

Numele său aparţine gazetăriei, prin contribuția însemnată la cunoaşterea vieţii sociale 
româneşti din secolul al XX-lea, aparţine deopotrivă literaturii române pe care a îmbogăţit-o cu 
lucrări de certă valoare, aparține — în sfârşit — valorilor etice exemplare ale trecutului nostru. 

